二十八舍歌示錢定國顯道
作者：程俱
朝代：宋

paragraphs: 山川不捨騂與角，亢鼻孤豚殊不惡。
委身投筆事氐羌，何異天球薦房闥。
人心如面各不同，蛇頭蝎尾吾安容。
脂韋肯效箕箒態，拔劍撞斗真才雄。
少年食牛有餘氣，大笑文章幾女工。
立談寧與子虛比，危冠欲入明光宫。
功成築室依故丘，作書重壁垂千秋。
宸奎一扎呼不起，閉門老死如黔婁。
爾來養生如養胃，未羨昴精刀筆吏。
疲神畢慮子所訶，鳳觜鸞膠誰汝試。
昔賢忘心身亦空，身如丘井心如風。
君言作解皆魔鬼，蒲柳松筠同盡耳。
三星在霤能幾許，張拳且擊關南鼓。
遊龍作御雲生翼，軫地蓋天從莫逆。